## Naredba o zabrani uvoza u Republiku Hrvatsku i provoza preko područja Republike Hrvatske domaćih i divljih svinja i njihovih proizvoda radi sprječavanja unošenja klasične svinjske kuge

### NN 96/2004 (14.7.2004.), Naredba o zabrani uvoza u Republiku Hrvatsku i provoza preko područja Republike Hrvatske domaćih i divljih svinja i njihovih proizvoda radi sprječavanja unošenja klasične svinjske kuge

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1827

Na temelju članka 11. stavka 1. točke 18. Zakona
o veterinarstvu (»Narodne novine«, broj 70/97,105/01,172/03), ministar
poljoprivrede, šumarstva i vodnoga gospodarstva donosi

## NAREDBU

### O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE DOMAĆIH I DIVLJIH SVINJA I NJIHOVIH PROIZVODA RADI SPRJEČAVANJA UNOŠENJA KLASIČNE SVINJSKE KUGE

I.

Radi sprječavanja unošenja u Republiku Hrvatsku
zarazne bolesti klasične svinjske kuge zabranjuje se uvoz i provoz preko područja
Republike Hrvatske:

a) živih domaćih i divljih svinja;

b) sjemena domaćih i divljih svinja;

c) embrija/jajnih
stanica domaćih i divljih svinja;

d) svježeg mesa domaćih
i divljih svinja;

e) proizvoda od mesa
domaćih i divljih svinja koji nisu bili obrađeni na način da je sa sigurnošću
uništen virus klasične kuge svinja;

f) proizvoda životinjskog
podrijetla (od svinja) namijenjenih hranidbi životinja ili za poljoprivrednu
ili industrijsku uporabu koji nisu bili obrađeni na način da je sa sigurnošću
uništen virus klasične kuge svinja;

g) proizvoda životinjskog
podrijetla (od svinja) namijenjenih farmaceutskoj ili medicinskoj (kirurškoj)
uporabi koji nisu bili obrađeni na način da je sa sigurnošću uništen virus
klasične kuge svinja;

h) patološki materijal
i biološki proizvodi koji nisu bili obrađeni na način da je sa sigurnošću uništen
virus klasične kuge svinja.

II.

 Zabrana navedena u točki I. ove Narebe primjenjuje
se na sljedeće zemlje:

1. Albanija – regije
Laç, Lezhe, Mirdite

2. Bosna i Hercegovina
– regije Gradiška, Novi Grad, M. Grad, Celinac, Srbac, Prnjavor, Derventa, S.
Orašje, Pelagičevo, Bijeljina, Ugljevik, Sokolac, Rudo, Gacko, Ljubuški, Mostar

3. Brazil – regija
Ceará

4. Bugarska

5. Češka – regije
Breclav, Kromeriz, Vyskov, Hodonin, Uher­ske Hradiste, Zlin, Znojmo i Prerov

6. Francuska – područje
Bas – Rhine

7. Italija – regija
Sardinija

8. Kina

9. Koreja – regije
Iskan-shi, Chonbuk

10. Luksemburg

11. Malezija – regija
Penisular

12. Njemačka – regija
Rheinland – Pfalz

13. Rumunjska

14. Slovačka Republika
– regije Banska Bystrica, Banovce nad Bebravou, Hlohovec, Ilava, Komarno,
Krupina, Levice, Nitra, Nove Mesto nad Vahom, Nove Zamky, Partizanske,
Prievidza, Rimavska Sobota, Topolžčany, Zarnovica, Ziar nad Hronom i Zvolen.

15. Srbija i Crna Gora
– regije Novi Sad, Šabac, Jagodina, Kraljevo

Navedena zabrana odnosi
se i na pošiljke živih i divljih svinja koje potječu iz drugih zemalja ako se
provoze preko područja gore navedenih zemalja.

III.

Zabrana navedena u točki
I. ove Naredbe ne primjenjuje se na pošiljke:

a) hermetički zatvorene
toplinski obrađene konzerve od mesa, koje su tijekom proizvodnje bile
podvrgnute obradi sa Fo vrijednosti 3 i više, odnosno trajne konzerve;

b) sirove kože ukoliko
su bile obrađene na jedan od sljedećih načina:

– tretirane kalcijevom
lužinom na pH vrijednosti 12 do 13, najmanje 8 do 10 sati te nakon toga
tretirane kiselinom na pH vrijednosti 1 do 3, najmanje 6 do 10 sati;

– soljene morskom soli uz dodatak 2% kalcinirane
sode najmanje 7 dana, ako su tako obrađene kože bile skladištene najmanje 30 dana
prije utovarivanja u mjestu podrijetla;

– sušene 42 dana na temperaturi od 20° C;

s tim da način obrade
mora biti naznačen na veterinarsko-zdravstvenoj svjedodžbi;

c) toplinski obrađena tehnička mast i želatina,
pri čemu je za vrijeme obrade postignuta temperatura u središtu proizvoda od
najmanje 70° C;

d) kemijski potpuno obrađeni proizvodi, kao što
je wet-blue koža, kromirana koža, kuhane čekinje i slično;

e) crijeva koja se uvoze u mliječnoj kiselini
ili salamuri pH vrijednosti od 6,0 i niže;

f) trofeji divljih životinja, kuhani u kipućoj
vodi dovoljno vremena da su otklonjena sva tkiva osim kosti, rogova, papaka,
pandži ili zubi;

g) trajni suhomesnati proizvodi ukoliko
udovoljavaju slje­dećim uvjetima: aktivnost vode od 0,93 ili manje, pH
vrijednost manje od 6, vrijeme zrenja najmanje 9 mjeseci i težina od najmanje
5,5 kg.

IV.

Danom stupanja na snagu
ove Naredbe prestaje važiti Nared­ba o zabrani uvoza u Republiku Hrvatsku i
provoza preko pod­ručja Republike Hrvatske domaćih i divljih svinja i proizvoda
podrijetlom od navedenih životinja radi sprječavanja unošenja klasične svinjske
kuge objavljene u »Narodnim novinama« br. 28/04. i Naredba o izmjeni Naredbe o
zabrani uvoza u Republiku Hrvatsku i provoza preko područja Republike Hrvatske
domaćih i divljih svinja i njihovih proizvoda radi sprječavanja unošenja klasične
svinjske kuge (»Narodne novine« 48/04).

V.

Sva izdana rješenja o veterinarsko-zdravstvenim
uvjetima za uvoz i provoz pošiljki, podrijetlom iz područja zemalja iz točke
II. ove Naredbe, stavljaju se izvan snage.

VI.

Ova Naredba stupa na snagu danom donošenja.

Klasa: 322-01/04-01/61
Urbroj: 525-01-04-2
Zagreb, 7. srpnja 2004.

Ministar
**Petar Čobanković, v. r.**

Naredba, NN 96/2004-1827